KOMISIJOS REGLAMENTAS (ES) 2023/147

2023 m. sausio 20 d.

kuriuo dėl didžiausios leidžiamosios ciromazino, topramezono ir triflumizolo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 18 straipsnio 1 dalies b punktą,

kadangi:

(1) Reglamento (EB) Nr. 396/2005 II priede ir III priedo A dalyje nustatyta didžiausia leidžiamoji ciromazino, topramezono ir triflumizolo liekanų koncentracija (toliau – DLK), priklausomai nuo produkto;

(2) Ciromazino kaip augalų apsaugos produktų veikliosios medžiagos patvirtinimas nustojo galioti 2019 m. gruodžio 31 d., ir paraiškų dėl jo galiojimo pratęsimo nebuvo pateikta; tačiau ciromazinas taip pat yra farmakologiškai aktyvi veterinarinių vaistų medžiaga, ir šios medžiagos DLK avių produktuose (išskyrus pieną) nustatyta remiantis Komisijos reglamente (ES) Nr. 37/2010 (2) pateiktomis Europos vaistų vertinimo agentūros rekomendacijomis (3). Siekiant apimti poveikį avims, susijusį su ciromazino naudojimu veterinariniuose vaistuose, ši DLK turėtų būti palikta tokia, kokia dabar yra nustatyta. Pagal Reglamento (EB) Nr. 396/2005 14 straipsnio 1 dalies a punktą kartu su to reglamento 17 straipsniu tikslinga iš to reglamento II priedo išbraukti atitinkamas ciromazino DLK vertes, nustatytas visiems kitiems produktams;

(3) Europos maisto saugos tarnyba (toliau – Tarnyba) atliko veikliosios medžiagos pesticido topramezono keliamos rizikos, susijusios su pareiškėjo 2014 m. pasiūlyta naudojimo paskirtimi, vertinimą (4). 2020 m. visos paraiškos dėl veikliosios medžiagos topramezono patvirtinimo galiojimo pratęsimo buvo atsiimtos, o patvirtinimo galiojimo pratęsimo procedūra baigta nepatvirtinus topramezono (5). Panaikinti visi galiojantys augalų apsaugos produktų, kurių sudėtyje yra topramezono, registracijos liudijimai. Todėl pagal Reglamento (EB) Nr. 396/2005 14 straipsnio 1 dalies a punktą kartu su to reglamento 17 straipsniu tikslinga to reglamento III priedo A dalyje nustatytą topramezono DLK sumažinti iki aptikimo ribos ir atitinkamas aptikimo ribas įtraukti į to reglamento V priedo sąrašą;

(4) triflumizolo patvirtinimas nustojo galioti 2020 m. birželio 30 d., ir paraiškų dėl jo galiojimo pratęsimo nebuvo pateikta. Panaikinti visi galiojantys augalų apsaugos produktų, kurių sudėtyje yra triflumizolo, registracijos liudijimai. Todėl pagal Reglamento (EB) Nr. 396/2005 14 straipsnio 1 dalies a punktą kartu su to reglamento 17 straipsniu tikslinga to reglamento II priede nustatytą triflumizolo DLK sumažinti iki aptikimo ribos ir atitinkamas aptikimo ribas įtraukti į to reglamento V priedo sąrašą;

(5) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pritaikyti tam tikras aptikimo ribas. Dėl visų veikliųjų medžiagų, kurioms taikomas šis reglamentas, tos laboratorijos pasiūlė analitiškai įmanomas konkretaus produkto aptikimo ribas;

(6) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) kalbant apie visas veikliąsias medžiagas, kurioms taikomas šis reglamentas, kad šiuos produktus būtų galima įprastai parduoti, perdirbti ir vartoti, šis reglamentas neturėtų būti taikomas produktams, kurie buvo pagaminti Sąjungoje arba į ją importuoti prieš pradedant taikyti pakeistas DLK ir kuriais, remiantis turima informacija, užtikrinamas aukštas vartotojų apsaugos lygis;

(9) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių reikalavimų;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2023 m. rugpjūčio 12 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas praėjus šešiems mėnesiams nuo šio reglamento įsigaliojimo dienos.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 20 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2009 m. gruodžio 22 d. Komisijos reglamentas (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose (OL L 15, 2010 1 20, p. 1).

(3) Summary report of the Committee for veterinary medicinal products. Europos vaistų, veterinarinių vaistų ir patikrų vertinimo agentūra (angl. European Agency for the Evaluation of Medicinal Products, Veterinary Medicines and Inspections). EMEA/MRL/606/99-Final. 1999 m. birželio mėn.

(4) Europos maisto saugos tarnyba, 2014 m. Conclusion on the peer review of the pesticide risk assessment of the active substance topramezone. EFSA Journal 2014;12(2):3540. https://doi.org/10.2903/j.efsa.2014.3540.

(5) 2021 m. sausio 27 d. Komisijos įgyvendinimo reglamentas (ES) 2021/79, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga topramezonas (OL L 29, 2021 1 28, p. 8).